Lisaks sellele, et normportfell on tegeliku portfelli intressiriski ning tulususe mõõtmise  aluseks, määrab see VVRi investeerimisportfelli, milleks on VVR ilma likviidsusportfelli ehk puhvrita, neutraalse riikide-/ regioonidevahelise ning sisese struktuuri. Regioonidevaheline neutraalne struktuur tähendab Eesti Panga valmisolekut investeerida teatud osa VVRist teatud regioonides emiteeritud väärtpaberitesse ning võtta sellega igas regioonis Eesti Pangale vastuvõetava tasemega risk. VVRi normportfell sisaldab 60% ulatuses euroalal ja 40% ulatuses USAs emiteeritud väärtpabereid. Tegelik  investeerimisportfell võib lubatud riskilimiitide piires sisaldada ka teistes, normportfelli koosseisu mittekuuluvates riikides emiteeritud võlakirju. Lubatud on investeerida Austraalias, Jaapanis, Kanadas, Norras, Rootsis, Suurbritannias, Šveitsis, Taanis ja Uus-Meremaal emiteeritud võlakirjadesse.